KTAM ขายกอง KTFF165 ถึง 22 ส.ค.
KTAM ออกกองทุนเปิดตราสารหนี้ ตปท.ชูผลตอบแทน 1.35% ต่อปี ขายถึง 22 ส.ค.
24 ส.ค. 2560

นางชวินดา หาญรัตนกูล กรรมการผู้จัดการ บลจ.กรุงไทย (KTAM) เปิดเผยว่า บริษัทเปิดจำหน่ายกองทุนเปิดกรุงไทยตราสารหนี้ เอฟไอเอฟ 165 ( KTFF165) ตั้งแต่วันนี้ถึงวันที่ 22 ส.ค.60 เน้นลงทุนตราสารหนี้ต่างประเทศไม่น้อยกว่า 80% อายุโครงการ 6 เดือน
โดยลงทุนในบัตรเงินฝาก Bank of China, Agricultural Bank of China, China Construction Bank, Industrial and Commercial Bank of CHINA ในสัดส่วนสถาบันการเงินละ 19%
ส่วนที่เหลือลงทุนในบัตรเงินฝาก Bank of Communications  10%  และ Abu Dhabi Commercial  Bank  PJSC 14% ของมูลค่าทรัพย์สินสุทธิของกองทุน ผลตอบแทนประมาณ 1.35%ต่อปี โดยบุคคลธรรมดาไม่เสียภาษี และเหมาะสำหรับนักลงทุนที่ต้องการพักเงินเพื่อหาจังหวะการลงทุนในโอกาสต่อไป
สำหรับแนวโน้มอัตราผลตอบแทนของตราสารหนี้ในประเทศอายุคงเหลือตั้งแต่ 3 ปีขึ้นไปมีการปรับตัวเพิ่มขึ้น ตามแรงขายทำกำไรของนักลงทุนในประเทศ ทำให้อัตราผลตอบแทนได้ปรับตัวลดลงจนอยู่ในระดับต่ำ
ประกอบกับปัจจัยเสี่ยงจากต่างประเทศทั้งความไม่แน่นอนทางการเมืองในสหรัฐอเมริกาและสถานการณ์ตึงเครียดในคาบสมุทรเกาหลี โดยตลาดตอบรับการประมูลพันธบัตรอายุคงเหลือ 30 ปี (LB466A) ค่อนข้างดี โดยมี Bid Coverage Ratio ถึง 3.42 เท่า  สัปดาห์ที่ผ่านมานักลงทุนต่างชาติเป็นยอดซื้อสุทธิจำนวน 23,042 ล้านบาท
ส่วนอัตราผลตอบแทนของพันธบัตรรัฐบาลสหรัฐอเมริกา มีการปรับตัวลดลงต่อเนื่องจากสัปดาห์ก่อนตามความไม่แน่นอนทางการเมืองในสหรัฐอเมริกา สถานการณ์ตึงเครียด (Geopolitical Tensions) ระหว่างสหรัฐอเมริกากับเกาหลีเหนือ
ทั้งนี้จากการที่คณะกรรมการธนาคารกลางสหรัฐ (เฟด) มีความเห็นว่าเฟด ไม่จำเป็นต้องเร่งขึ้นดอกเบี้ยในระยะเวลาอันใกล้ นี้ เนื่องจากเงินเฟ้อยังต่ำกว่าเป้าหมายและอัตราค่าจ้างยังไม่เพิ่มมากนัก
โดยสรุปอัตราผลตอบแทนของตราสารหนี้อายุคงเหลือ 2 ปี ปรับตัวลดลง 6 bps. มาอยู่ที่ 1.29% ต่อปี อายุคงเหลือ 5 ปี ปรับตัวลดลง 8 bps. มาอยู่ที่ 1.74% ต่อปี และอายุคงเหลือ 10 ปี ปรับตัวลดลง 7 bps.มาอยู่ที่ 2.19% ต่อปี